**BGSZC BUDAI GIMNÁZIUM ÉS SZAKGIMNÁZIUM**

**INTÉZKEDÉSI TERV**

Az intézkedési terv a járványügyi készültség bevezetéséről szóló 283/2020. (VI. 17.) Korm. rendeletben kihirdetett egészségügyi válsághelyzetre tekintettel készül a BGSZC Budai Gimnázium és Szakgimnázium tanítás – tanulási folyamatban résztvevők számára a 2020/2021-es tanév megkezdéséhez, illetve lebonyolításához.

Elsődleges szempontként az oktatásban részt vevő személyek élet-, egészség-, személyi, vagyon- és jogbiztonságának védelmét, az oktatás folyamatosságának és az intézményi működés stabilitásának garantálását, valamint a koronavírus világjárvány tovább terjedésének megelőzését veszi figyelembe. Az iskolai programokon az Operatív Törzs által meghatározott létszámkorlátot szigorúan betartjuk.

Az intézmény épületeit, rendezvényeit, tanóráit kizárólag egészséges, koronavírus megbetegedés tüneteit nem mutató személy látogathatja. A szülő köteles az iskolát értesíteni, ha a gyermeknél koronavírus-gyanú vagy igazolt fertőzés, karantén van. Az ügyintézés szempontjából is be kell tartani a védőtávolságot. A kiírt menetrendet be kell tartani. Javasolt előre időpontot kérni.

A személyi higiéné betartása az iskolában mindenki részéről szükséges. Ez magában foglalja a gyakori szappanos kézmosást vagy alkoholos kézfertőtlenítést, a köhögési etikett betartását, illetve az arc felesleges érintésének kerülését, valamint a szájat és az orrot eltakaró eszköz (továbbiakban: maszk) használatára vonatkozó szabályok betartását. A tantermen kívül a szájat és orrot eltakaró maszk viselése kötelező. A tantermekben a padoknál levehető, illetve az ebédlőben is étkezés céljából. Ajánlott, hogy a tanulók saját egészségügyi csomaggal rendelkezzenek. A padokban szemét/papír zsebkendő/rágógumi nem tehető. Zárt térben az esetleges kórokozók koncentrációjának csökkentése érdekében kiemelt figyelmet fordítunk a folyamatos vagy rendszeres, fokozott intenzitású természetes szellőztetésre. Az órarend úgy került kialakításra, hogy az osztályok/csoportok a lehető legkevesebbet vándoroljanak.

Az iskolába való belépéskor a kézfertőtlenítőt használni kötelező. Ahol erre lehetőség van ott 1,5 méteres távolságot kell tartani. Az ebédlőben a tanulók között egy székhelyet szabadon kell hagyni. A büféknél a távolságot be kell tartani. Kerülni kell a csoportosulások kialakulását mind az épületben, mind az iskola épülete körül.

Az épület takarítása során virucid hatású felületfertőtlenítő szereket és takarítószereket használunk. A gyakran érintett felületeket rendszeresen fertőtlenítjük (padok, asztalok, ajtókilincs, informatikai eszközök, liftgombok, kapcsolók, fogantyúk, korlátok, mosdók, stb.).

Írásbeli számonkérés esetében a tanórákra vonatkozó szabályok betartása szükséges. Írásbeli számonkérés esetén javasolt a személyes segédeszközök használata. Az írásbeli dolgozatok 24 órás várakozás után biztonságosan javíthatók a higiénés szabályok betartásával.

Amennyiben a járványügyi helyzet indokolja, úgy hibrid oktatás kerül bevezetésre az alábbiak szerint:

* A 9 – 11. évfolyamon az osztályokat és csoportokat megfelezzük heti bontásban. Az egyik héten az egyik csoport az iskolában órarend szerinti órákon vesz rész, míg a másik csoport otthon készül a szaktanárok által megadott útmutatás szerint. A következő héten a csoportok cserélnek egymással.
* A 12. évfolyam tanulói végig, teljes egészében az iskolában készülnek az érettségi/felvételi vizsgák letételére.
* Az otthoni munka végzésére egységesen meghatározott online felületeken kerül sor.
* Az értékelés a szaktanárok részéről a szokott rendben történik.

Tanulói hiányzások kezelése: Annak a tanulónak az iskolai hiányzását, aki a vírusfertőzés szempontjából veszélyeztetett csoportba tartozik tartós betegsége (például szív-érrendszeri megbetegedések, cukorbetegség, légzőszervi megbetegedések, rosszindulatú daganatos megbetegedések, máj- és vesebetegségek) vagy például immunszupprimált állapota miatt, erről orvosi igazolással rendelkezik, és azt bemutatja, esetleges hiányzását igazolt hiányzásnak tekintjük. Igazolt hiányzásnak vesszük továbbá, ha a gyermek, a tanuló hatósági karanténba kerül a részére előírt karantén időszakára. Mindkét esetben a gondviselő köteles bejelentést tenni az iskola felé.

Előre is köszönjük az együttműködést és az előírások betartását!

Budapest, 2020. augusztus 31.

 Banusné Molnár Zsuzsanna

 igazgató

**A COVID vírus jellemző tünetei**

TILOS az intézmény területére belépnie és ott tartózkodnia annak a tanulónak/dolgozónak, akinek új típusú koronavírus fertőzésre jellemző tünetei vannak, vagy a megelőző három napban tapasztalt magán ilyen tüneteket:

* köhögés,
* nehézlégzés, légszomj,
* láz,
* hidegrázás,
* izomfájdalom,
* torokfájás,
* újonnan kialakult ízérzés- vagy szaglászavar.

A lista nem sorol fel minden lehetséges tünetet, egyéb, kevésbé gyakori tünetekről is beszámoltak a vírusfertőzéssel kapcsolatban, ideértve olyan tüneteket, mint például:

* émelygés,
* hányás és/vagy hasmenés.

Amennyiben valaki ilyen tüneteket észlel magán, haladéktalanul hívja fel háziorvosát, és kövesse az utasításait.